མཁས་དབང་ཆབ་སྤེལ་མཆོག་ལ་སྔ་རབས་ལོ་རྒྱུས་ཞིབ་འཇུག་ཐད་གཡུར་དུ་ཟ་བའི་འབྲས་བུ་ཐོབ་པ་དེ་དག་ཐམས་ཅད་བྱ་བ་དེར་འཇུག་མཁན་ང་ཚོ་ཕྱི་རབས་པའི་ངོས་ནས་བརྗོད་ན་འཛད་མཐའ་མེད་པའི་ལོངས་སྤྱོད་ཅིག་ཏུ་གྱུར་བ་མ་ཟད།དེ་བས་གལ་ཆེ་བ་ཞིག་ནི་ཁོང་གིས་ང་ཚོར་ལོ་རྒྱུས་ཡིག་ཆའི་ཞིབ་འཇུག་ཐད་བསྟན་པའི་ཐབས་ལམ་བཟང་པོ་དང་མིག་དཔེར་འོས་པའི་ཞིབ་འཇུག་པ་ཞིག་གི་བདེན་འཚོལ་སྙིང་སྟོབས་དག་ཡིན།ཁོང་གིས་ཞིབ་འཇུག་གི་བརྒྱུད་རིམ་ཧྲིལ་པོའི་ཁྲོད་ང་ཚོར་བློ་སྒོ་ཆེན་པོ་འབྱེད་ཐུབ་པའི་ལེགས་བཤད་རབ་དང་རིམ་པ་འཇོག་གནང་མཛད་པ་དེ་དག་རེ་རེ་བཞིན་བགྲང་བར་མི་ནུས་པས།འདིར་དཔེ་མཚོན་ཙམ་ཞུས་ན།ཞིབ་འཇུག་གི་མཛུབ་ཁྲིད་བསམ་བློའི་ཐད་ཆོས་ལུགས་དག་སྣང་གི་བསམ་འདུན་དང་ལོ་རྒྱུས་ཀྱི་དངོས་དོན་གཉིས་ཉ་ཉུང་མཉམ་བསྲེས་སུ་གླེང་བའི་ནོར་འཁྲུལ་གྱི་མུན་ཁུང་ལས་དོན་ཏེ།ལོ་རྒྱུས་དངོས་གཙོ་རིང་ལུགས་དང་སྤྱི་ཚོགས་འཕེལ་འགྱུར་གྱི་ཚན་རིག་ལྟ་བ་གཞིར་འཛིན་པའི་ཁ་ཕྱོགས་སུ་བསྒྱུར་དགོས་པ།དང་ལོ་རྒྱུས་དཔྱད་གཞིའི་ཡིག་ཆར་གདེང་འཇོག་ཇི་ལྟར་བྱེད་དགོས་པའི་ཐད་བཤད་ཚུལ་མི་འདྲ་བའི་ལོ་རྒྱུས་ཀྱི་དཔྱད་གཞིར་དབྱེ་ཞིབ་བྱེད་སྐབས་ཡིག་རིགས་སྐད་གྲགས་ཆེ་ཆུང་དང་གྲངས་འབོར་མང་ཉུང་།བར་སྐབས་ཀྱི་བརྩི་སྲོལ་ཁྱབ་ཆེ་ཆུང་སོགས་ལ་བལྟ་རྒྱུ་མེད་པར་དོན་དམ་ལོ་རྒྱུས་ཀྱི་ཁུངས་ལུང་ངོ་མ་གཞིར་འཛིན་དགོས་པ་དང་།ངེས་པར་དུ་དོན་དངོས་དང་མཐུན་མི་མཐུན་གཞིར་འཛིན་རྒྱུ་གཙོ་བོར་འཇོག་དགོས་པ་སྟེ།ང་ཚོས་བོད་ཀྱི་ལོ་རྒྱུས་ཡིག་ཆ་རྒྱལ་རབས་དང་ཆོས་འབྱུང་སྣ་ཚོགས།བོན་གྱི་ལོ་རྒྱུས་དང་བསྟན་འབྱུང་།རྣམ་ཐར་རིགས་དང་ཁྱིམ་རྒྱུད་ཀྱི་བྱུང་བ་བརྗོད་པ།དེ་མིན་གྱི་ཡིག་ཆ་གཞན་དག་བཅས་གང་ཞིག་ཡིན་ནའང་རྨོངས་ཞེན་དང་ཕྱོགས་རིས་ཀྱི་ལྟ་བས་མ་བསླད་པར་གཙོ་བོ་ནང་དོན་ཐད་སྐབས་དེ་རང་གི་ལོ་རྒྱུས་དངོས་ཀྱི་གནས་ཚུལ་ཇི་མ་ཇི་བཞིན་འཁོད་ཇི་ཙམ་མང་བ་དང་ཁུངས་བཙན་པ།ཁ་གསལ་ལ་ཞིབ་ཚགས་པ་སོགས་ཡོད་པ་ཡིན་ཕྱིན་ཡིག་ཆ་མིང་ཆེ་ཆུང་དང་ཤོག་གྲངས་མང་ཉུང་།རྩོམ་པ་པོ་སྙན་གྲགས་ཡོད་མེད་སོགས་ལ་མ་ལྟོས་པར་བོད་ཀྱི་ལོ་རྒྱུས་ངོ་མའི་ཞིབ་འཇུག་གི་དཔྱད་གཞིར་དེ་ཙམ་གྱིས་མཁོ་ཕན་ཆེ་བའི་ལྟ་བ་གསལ་བརྟན་ཞིག་འཛུགས་དགོས་པར་གསུངས།ལོ་རྒྱུས་ཞིབ་འཇུག་གི་དགོས་པ་ཇི་ཡིན་ངོས་འཛིན་གསལ་པོ་ཞིག་དགོས་རྒྱུའི་ཐད།སྔོན་ཆད་ཆོས་ལུགས་ཀྱི་བསམ་བློ་བརྒྱུད་བསྒྲགས་བྱེད་པ་བརྒྱུད་མི་རྣམས་ཀྱི་བསམ་བློ་ཚུར་བཀུག་ནས་གྲུབ་མཐའ་དེ་དང་མི་རྒྱུད་དེའི་མངའ་ཐང་རྒྱུན་བསྲིངས་ཡར་རྒྱས་གཏོང་བའི་དམིགས་ཡུལ་འགྲུབ་ཐབས་བྱེད་པ་ལས་ལྡོག་སྟེ་མིའི་རིགས་ཀྱི་ལོ་རྒྱུས་ནི་མཐར་གཏུགས་ན་སྤྱི་ཚོགས་འཕེལ་རྒྱས་ཀྱི་དོན་དངོས་མཚོན་པ་དེ་ཡིན་པས་སྤྱི་ཚོགས་ཚན་རིག་གི་ལྟ་ཚུལ་གཞིར་བཟུང་ནས་ལོ་རྒྱུས་ལ་ཞིབ་འཇུག་བྱེད་ཐུབ་ན་གཞི་ནས་ལོ་རྒྱུས་ཀྱི་དུས་སྐབས་སོ་སོའི་སྤྱི་ཚོགས་ཀྱི་ཆབ་སྲིད་དཔལ་འབྱོར།རིག་གནས།བསམ་བློའི་འདུ་ཤེས་འཛིན་སྟངས་སོགས་སྤྱི་ཚོགས་ཀྱི་སྣང་ཚུལ་རྙོག་འཛིང་ཅན་མཐའ་དག་ལ་ཚན་རིག་དང་མཐུན་པའི་སྒོ་ནས་གསལ་བཤད་བྱེད་ཐུབ་ཀྱི་ཡོད་པ་མ་ཟད་མ་འོངས་པར་སྤྱི་ཚོགས་ཡར་རྒྱས་འགྲོ་བའི་ཁ་ཕྱོགས་དང་བྱ་ཐབས་རབ་དང་རིམ་པ་གཏན་འཁེལ་བྱེད་ཐུབ་ཀྱི་ཡོད།པའི་ལྟ་བ་གསལ་པོར་འཛུགས་དགོས་པ་དང་།ཞིབ་འཇུག་གི་བྱ་བ་དངོས་ལ་འཇུག་སྐབས་དཔྱད་གཞིའི་ཡིག་ཆ་ཁེར་རྐྱང་ཞིག་ལ་ལྟོས་ནས་ཡིན་ཐག་མ་གཅོད་པར་སྔར་གྱི་བྱུང་བ་ངོ་མ་དེ་ཤེས་རྟོགས་གང་ཐུབ་ཡོང་བ་ཞིག་བྱེད་བསམ་ན་ལོ་རྒྱུས་ཀྱི་ཡིག་ཆ་ཁག་གི་ནང་ལ་དངོས་ཐོག་བདེན་འཚོལ་གྱི་དབྱེ་ཞིབ་ནན་པོ་བྱེད་དགོས་པ་དང་ལྷག་དོན་ཞིབ་འཇུག་གི་བྱ་གཞག་འདིར་འཇུག་འདོད་ཡོད་པའི་གཞོན་སྐྱེས་ཚོར་ཁ་ཞེ་གཉིས་མེད་ཀྱི་སྒོ་ནས་བོད་ཀྱི་རིགས་གནས་སློབ་སྦྱོང་དང་ཞིབ་འཇུག་ལ་སྤྲོ་བ་རྣམས་ཀྱིས་ཐོག་མར་ཅི་ནས་ཀྱང་བོད་ཀྱི་བརྡ་སྤྲོད་རིག་པར་སློབ་གཉེར་དཔྱིས་ཕྱིན་པ་ཞིག་གནང་གལ་ཆེ་བ་དེ་ལྟར་མ་བྱུང་ཚེ་ཞིབ་འཇུག་ནི་དེ་བས་ལྟ་སྨོས་ཀྱང་ཅི་དགོས།དེའི་ཕྱིར་རྨང་གཞི་འདི་ཉིད་ལེགས་པར་བཏིངས་ཏེ་བོད་ཀྱི་རིག་གནས་ལ་ཞིབ་འཇུག་མཛད་དགོས།རྒྱལ་ཕྱི་རྒྱལ་ནང་དུ་བོད་རིག་པར་ཞིབ་འཇུག་མཛད་མཁན་ཤིན་ཏུ་མང་མོད་རང་ལྗོངས་ནི་བོད་རིག་པའི་གཤིན་ས་ལྟ་བུ་ཡིན་པས་མཐུན་རྐྱེན་གང་ལེགས་འཛོམ་པའི་དུས་བབ་དང་བསྟུན་ཏེ་གྲོག་མ་རུས་ཐོགས་ཀྱི་དཔེ་ཇི་བཞིན་དུ་འབད་འབུངས་ལྷོད་མེད་མཛད་པའི་རེ་བ་ཞུའོ་ཞེས་གདམས་པ་མཛད་ཡོད།གཞན་ཡང་ཁོང་གི་ལོ་རྒྱུས་ཞིབ་འཇུག་ཐད་ཀྱི་ཞིབ་ཚགས་དོ་ནན་གྱི་རྣམ་འགྱུར་དང་རྙིང་ཞེན་བག་ཁུམས་རིང་ལུགས་པའི་བཀག་རྒྱ་ལ་ཇི་མི་སྙམ་པའི་བདེན་དོན་མཐའ་འཁྱོངས་ཀྱི་སྙིང་སྟོབས།རང་མི་རིགས་དང་མི་རིགས་ཀྱི་རིག་གནས་ལ་བཅངས་པའི་གཅེས་སེམས།ང་རྒྱལ་སྤོབས་སེམས་ཀྱི་གཡའ་དང་བྲལ་བར་ཡ་རབས་ཁེངས་སྐྱུངས་ཀྱི་མཛད་སྤྱོད་བཟང་པོ་སོགས་དེ་དག་ཐམས་ཅད་ནི་ང་ཚོས་ནམ་ཡང་སློབ་སྦྱོང་ཞུ་འོས་ཀྱི་དཔེ་མཚོན་ཡིན་པ་མ་ཟད་དེ་དག་ལས་ང་ཚོར་ཞིབ་འཇུག་གི་ཡང་དག་པའི་ལམ་བཟང་པོ་ཞིག་ཀྱང་སྟོན་པར་མཛད་ཡོད།